Document ID: 32003R2207

Kommissionens forordning (EF) nr. 2207/2003
af 17. december 2003
om ændring af forordning (EF) nr. 1901/2000 for så vidt angår forenkling af angivelsen af nettomassen
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstater(1), særlig artikel 23, stk. 4, og
ud fra følgende betragtninger:
(1) Varemængden er et nødvendigt, pålideligt og stabilt informations- og sammenligningsværktøj i international handel.
(2) Mængdeenhederne anvendes til kontrol af de indsamlede datas pålidelighed og til indeksberegning.
(3) I henhold til Kommissionens forordning (EF) nr. 1901/2000(2) om gennemførelsesbestemmelser til forordning (EØF) nr. 3330/91, er nettomassen udtrykt i kilogram den vigtigste mængdeenhed og skal i princippet anføres for hver vareart. For en række produkters vedkommende er den imidlertid ikke den mest egnede måleenhed. De oplysningspligtige bør derfor i disse tilfælde fritages for at angive nettomassen.
(4) I forordning (EF) nr. 1901/2000 findes en liste over varer, for hvilke de oplysningspligtige fritages for at angive nettomassen. Denne liste skal tilpasses, således at der tages hensyn til de ændringer, som skyldes den årlige ajourføring af den kombinerede nomenklatur.
(5) Af klarhedshensyn bør tilpasninger af den art fremover i alle tilfælde foretages ved forordning om ændring af forordning (EF) nr. 1901/2000.
(6) Følgelig ændres forordning (EF) nr. 1901/2000.
(7) De i denne forordning fastsatte foranstaltninger er i overensstemmelse med udtalelse fra Udvalget for Statistikker over Udveksling af Goder mellem Medlemsstater -
UDSTEDT FØLGENDE FORORDNING:
Artikel 1
Forordning (EF) nr. 1901/2000 ændres således:
1) I artikel 23, litra a), udgår sætningen "Hvis dette bilag skal ændres for at tage hensyn til ændringer, der skyldes den årlige ajourføring af den kombinerede nomenklatur, informeres de oplysningspligtige herom gennem offentliggørelse i De Europæiske Fællesskabers Tidende (C-udgaven)".
2) Bilag II erstattes af teksten i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den er gældende fra 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2003.

Labels: 8
3
19